Henriette Kjær (KF), 2006-04-18:
Det er altid nyttigt at få diskuteret væsentlige emner her i Folketingssalen, og Banedanmark er bestemt et væsentligt emne, så væsentligt, at transportministeren har taget initiativ til at få ryddet fuldstændig op i organisationen, og det har han gjort ved at skærpe tilsynet med Banedanmark, indsætte en ny ledelse af både direktion og bestyrelse.
Bestyrelsen er blevet gjort ansvarshavende og skal derfor, ud over selvfølgelig at være nogle gode sparringspartnere, også tage det overordnede ansvar for styringen af Banedanmark.
Vi politikere har naturligvis stadig væk det politiske ansvar for, at virksomheden får de fornødne ressourcer, men bestyrelsen har sammen med Banedanmark ansvaret for, at budgetterne overholdes, og at vi politikere aktiveres og informeres, når der er brug for det, således at vi kan handle, når det er nødvendigt.
Desuden har ministeren under hele forløbet været åben og har meget redeligt informeret om de problemer, der har været i forbindelse med Banedanmarks aktiviteter.
Ministeren er gået til forligspartierne og har inddraget os i overvejelserne om, hvordan vi her og nu får gjort noget ved situationen, samt hvordan vi på længere sigt sikrer en god styring af Banedanmark, ligesom ministeren også er indstillet på at finde de fornødne midler, således at der er ressourcer nok til den helt nødvendige genopretning af skinnenettet og signalsystemerne.
Det kan derfor undre, at man ved denne forespørgsel kritiserer den mand, der gør noget ved problemerne.
Transportministeren har vist sig at være en handlingens mand, og så snart han har erfaret disse uregelmæssigheder eller andet, så har han fulgt de anbefalinger, der er blevet givet, eller han har straks lagt en plan for, hvordan et givent problem kunne løses.
Der er i 2006 blevet afsat yderligere 200 mio. kr. for at få fuld damp på kedlerne, når det gælder vedligeholdelse af skinnenettet, så vi dermed forhåbentlig også kan undgå nogle af de forsinkelser, vi har set med togene.
Nu sidder vi så i forligskredsen, som består af regeringspartierne samt Dansk Folkeparti og De Radikale, og er ved at danne os et overblik over, hvordan behovet for investeringer i skinnenettet samt signaler vil være.
Vi mødes temmelig ofte og går også temmelig dybt ned i substansen.
Jeg synes også, det er værd at bemærke, at Banedanmark har overholdt alle konti på finansloven for 2005, og vi forventer bestemt, at det samme vil ske i 2006.
I hvert fald vil der ikke komme nogen pludselige overskridelser, da departementet modtager en månedlig rapport om Banedanmarks økonomi samt overvåger de igangværende bevillingssager.
Derudover er man gået effektivt til værks vedrørende bedre styring af skinnenettet, i og med at Banedanmark er ved at få opbygget et datasystem, som samler alle tilstandsdata, hvilket betyder, at man i Banedanmark får et væsentlig bedre overblik.
En sådan situation er uholdbar, og ud over at det giver passagererne en masse gener, koster det også samfundet unødvendigt mange penge.
Men jeg kan ikke pege på nogen anden person, der har lagt flere kræfter i at få dette til at fungere, end den nuværende minister.
Allerede i trafikaftalen for 2003 blev der givet en kraftig saltvandsindsprøjtning for at få Banedanmark til at fungere optimalt.
Det viste sig, at man ikke havde fuldt overblik over behovet, og vi har så set nogle kedelige sager med aktstykkerne i Finansudvalget, og det er yderst beklageligt, hvilket ministeren også har tilkendegivet og undskyldt.
Men jeg mener, at vi nu er inde i en god og konstruktiv gænge og lad os da komme videre ad den vej i en konstruktiv ånd.
Så i lyset af de bemærkninger, hr. Kristian Thulesen Dahl er kommet med, kan vi Konservative støtte forslaget til vedtagelse fremsat af Dansk Folkeparti, selv om vi modsat hr. Magnus Heunicke selvfølgelig synes, at den er hård ved ministeren.
Det er en hård kritik, statsrevisorerne er kommet med, det kan der ikke være nogen tvivl om, og den kritik må ministeren naturligvis tage på sig.